Freagra ón gCoimisinéir Hahn thar ceann an Choimisiúin
(17 Márta 2011)
Aitheantas ar an ról lárnach atá ag fiontair bheaga agus mheánmhéide (FBManna) i ngeilleagar an AE is ea an creatbheart cuimsitheach do FBManna san Eoraip agus sna Ballstáit a bhunaigh an Coimisiún Eorpach ar glacadh Ghníomh Mionghnóthas na hEorpa (2008) (arna leasú Feabhra 2011) dó, óir sa ghníomh sin foráiltear go gcaithfear FBManna a chur san áireamh agus beartais á gceapadh i réimsí eile.
1. Tugtar aird ar leith ar FBManna sa bheartas comhtháite. I gclárthréimhse 2007–2013 tá ar a laghad EUR 27 billiún as Ciste Forbraíochta Réigiúnaí na hEorpa dírithe ar FBManna agus tá sé beartaithe EUR 28 billiún breise a chur ar fáil chun infheistíocht tháirgiúil a neartú—ba cheart go rachadh sciar mór den mhéid sin chun sochair FMBanna. Ina theannta sin tá EUR 14 billiún ó Chiste Sóisialta na hEorpa leithdháilte ar ghníomhaíochtaí arb é is aidhm leo feabhas a chur ar inoiriúnaitheacht fostaithe agus fiontar, agus athruithe struchtúracha a dhéanamh amach roimhe ré agus dul i ngleic leo. Ní hionann ó Bhallstát go chéile an sciar den mhaoiniú atá leithdháilte ar FMBanna agus ní mór na sciartha sin a mheas i bhfianaise iomlán na gcistí atá le fáil, riachtanas náisiúnta agus thosaíochtaí gach Ballstáit. Anuas ar na gnáthdheontais taca, tugtar iasachtaí agus ráthaíochtaí do FMBanna trí thionscnamh JEREMIE, tionscnamh a mhaoinítear ó na Cistí Struchtúracha. Ó tharla gur ionstraimí timthriallacha na hionstraimí sin is amhlaidh is inbhuanaithe an maoiniú ó na Cistí Struchtúracha. Ina theannta sin, ós rud é go bhfuil earnáil an airgeadais páirteach sa phróiseas tá cómhaoiniú breise ann a bhíonn ina chuidiú nuair atá easpa sealadach leachtachta ann.
Thairis sin, tá na hionstraimí airgeadais sa Chlár um Iomaíochas agus Nuálaíocht ann a éascaíonn infheistíochtaí i gcaipiteal fiontair agus a sholáthraíonn ráthaíochtaí chun gur féidir iasachtaí a thabhairt do FMBanna. Go dtí seo bhain os cionn 100,000 FMB sochar as ionstraimí airgeadais an Chláir um Iomaíochas agus Nuálaíocht, ionstraimí ba chúis le hinfheistíochtaí ar fiú os cionn a fhiche oiread iad an ranníocaíocht a rinneadh ó bhuiséad an AE. Ionstraim maoiniúcháin eile atá curtha ar bun ag an gCoimisiún é An Áis Mhicrea‑airgeadais don Dul Chun Cinn Eorpach, ionstraim atá dírithe ar dhreamanna leochaileacha (e.g. daoine dífhostaithe, daoine faoi mhíbhuntáiste, agus daoine óga) atá ag dul i mbun gnó agus nach féidir gnáthiasacht bainc a fháil, agus ar mhicreafhiontair Fiontair a bhfuil níos lú ná deichniúr iontu, fostaithe féinfhostaithe san áireamh—sin an sainmhíniú atá i Moladh 2003/361/CE ón gCoimisiún an 6 Bealtaine 2003 maidir le sainmhíniú micreafhiontar, fiontar beaga agus meánfhiontar. , iad sin a bhaineann leis an ngeilleagar sóisialta go háirithe. An ionstraim sin a bhfuil ranníocaíocht EUR 100 milliún ann ón AE agus EUR 100 milliún ann ón mBanc Infheistíochta Eorpach, meastar go méadóidh sí an teacht atá ar mhicrea‑airgeadais agus go gcuirfidh sí micreachreidiúint EUR 500 milliún ar fáil as seo go ceann ocht mbliana. Lena chois sin, mar chuid den bheartas maidir le Comhar Eorpach Críochach atá dírithe ar limistéir trasteorann, tá roinnt mhaith beart arb é is aidhm leo cuidiú le FMBanna.
2. Faoi na Ballstáit atá sé tosaíochtaí infheistíochta a leagan síos a fhad a bhaineann tacú le heagraíochtaí agus gníomhaireachtaí. Níl aon bhac ar mhaoiniú a chur ar fáil do Sheirbhísí Eolais do Shaoránaigh ná don Ghníomhaireacht Saintacaíochta um Chomhionannas do Dhaoine faoi Mhíchumas, ach ba cheart do na scéimeanna bheith dírithe ar ghníomhaíochtaí agus ar chuspóirí a chuireann le straitéisí réigiúnacha arna chomhaontú.
